
Forord

Moltemyrene full av gull

Mange snakker om sjelen som det dype og vakre ved oss. De vise hevder at sjelen er det ekte, gledefylte og kloke i oss mennesker: det som iakttar oss og vet alt, de friske kildene i oss som er viktige for vår helse.

De fleste tror de har en sjel, men hva er så egentlig denne sjelen? Hva gjør sjelen, hva vil den, og hvor er den? Bærer sjelen vår kropp? Er den selve «sjefen over alle sjefer» i vårt liv? Er den noe som aldri dør?

Omsider var det på tide å finne ut av det. Jeg var utålmodig. Det handlet om viljen til å se på nytt; jeg kunne ikke vente i århundrer på psykologien, på at den skulle bli i stand til å forstå vår innerste natur, sjelen. Min virkelighet var for mekanisk. Jeg savnet sjelen; jeg både tenkte på den og drømte om den lenge før jeg virkelig begynte å fatte hva den var. Jeg vet ikke sikkert hva som vekket meg, kanskje en mild hvisken fra mitt indre, en ulmebrann som blusset opp, eller mitt møte med den synske helbrederen Snåsamannen.

Hos ham så jeg med egne øyne grenseoverskridende endringer i folks helse, og han hadde en forunderlig evne til både å se hva som hadde skjedd og hva som kom til å skje. Jeg ble fylt med utallige spørsmål. I ham så jeg sjelens storslåtte og mystiske egenskaper, og der ble jeg vitne til at en ny virkelighetsoppfatning brettet seg ut.

Med dette bakteppet forlot jeg mitt smale rom, min trange korridor, og dro ut i åpent landskap på jakt etter sjelen. Jeg leste mange bøker og ble stadig mer undrende. Jeg er vestlig, intellektuell, lege, psykiater, og jeg trodde vi aldri hadde vært smartere, klokere og mer velutviklet, men i møte med sjelen ble jeg en usikker, puslete nybegynner. Det ble tydeligere enn noensinne at noe manglet.

Underveis på min reise fant jeg de skeptiske, de undrende og de som hadde et naturlig forhold til sjelen ut fra sin kultur og sine egne erfaringer. Jeg møtte mine lærere, som hadde gjemt bort sjelen og avfortryllet verden. Jeg møtte de innflytelsesrike biologiprofessorene som aldri hadde arbeidet med mennesker, men like fullt vridde og vendte, brøytet og hakket frem sine tanker om at sjelen var et svermerisk og ubrukelig konsept. Jeg møtte min egen arroganse og egoisme, som mente at verden var konkret og objektiv og følgelig ikke hadde noe rom for sjelen. Hjerneforskerne, på sin side, mente sjelens bevissthet var den største utfordringen og blinde flekken i forståelsen av oss selv.

Så dukket det opp helt andre tanker: Jeg møtte folk som mener at sjelen var det vakreste og viktigste i dem, en frisk og sannferdig kilde. At sjelen er et utrykk for vår sårbarhet og skjørhet, at den er vår virkelige identitet. At den er vår intense storslagne veileder og mystiske forbindelse med helheten, og at de beste tanker og ord kom fra vår sjel.

Dessuten møtte jeg dem som mente at intuisjonen og sjelen er menneskets virkelige kreative kilde. Jeg møtte oppfinnere som var sikre på at det er sjelen som skapte deres idéer. Jeg fant veien til fagfolk som kjemper for et helt nytt syn på virkeligheten. De hevder at vi er bundet sammen og omringet av et stort, usynlig bevissthetsfelt – et stort Internett for tankeoverføring, og at de store, kloke og viktige tankene våre skapes her, og ikke i hjernen. Alt dette gjorde meg forundret. Rådvillheten var stor, og jeg pusset nesen i en klut av forbauselse. Det skjer et brudd i virkeligheten; et svart hull åpner seg. Det var nesten for mye, for her er steile, harde fronter og en kamp om virkelighetsforståelsen, om sannheten. Regnet og vinden suser og smeller, og tåken kommer feiende ned fra åsene.

[image: image]

På min reise brukte jeg meg selv, mitt eget sinn og min egen kropp som verktøy i et forsøk på å finne en farbar vei mot en forståelse av sjelen. Jeg har forsøkt å finne en nøytral vei i min forståelse av sjelen, og ikke lene meg mot kirken eller New age. Jeg vil også være mest mulig ydmyk over at sjelen er noe som må erfares, den kan ikke bare forklares med ord eller i form av en oppskrift.

Jeg har et barnlig håp om at erfaringene jeg har sanket (og fremdeles sanker) kan være med på å kaste lys over sjelen, og kanskje også inspirere andre til å åpne opp for denne delen i seg selv. Alt handler egentlig om å lytte til sin innerste natur, sin sjel, for så å finne sine egne sannheter, søke sine egne råd og lytte til sin egen visdom.

Min fortelling er ment for et barnlig, spørrende og undrende jeg. Enkelte ganger har jeg vevet mine egne drømmer inn i reisen, mer glødende enn analytisk, for dette var aldri ment å skulle være en lærebok om sjelen. Det er mer natur enn logikk, og hvert kapittel begynner med en sjelelig naturopplevelse.

Mitt fokus er også rettet mot vestlig medisin, som har sviktet menneskets sjel og i århundrer utviklet seg i feil retning: vekk fra sjelens helhetlige fundament. Dette har fått store og alvorlige konsekvenser for vår innerste natur, som føler seg forbigått og neglisjert og bærer på en pine når den ser at vårt klima og vår natur blir krenket. Min fortelling er et forsøk på å vende om fra denne blindveien og følge noen klokere spor. Det er fortellingen om undringen, læringen og erkjennelsen, om å finne frem i en skjult historie, om å tøye tankene, trykke ringeklokken til bunns og å gjenoppfriske et følende minne, og forsøke å forankre sjelen i livet, i virkeligheten. Forsøke å forstå sjelens ord: Jeg lever bak det tynne sløret. Jeg er den som omfavner deg Jeg er overalt i deg, ingen kan lokalisere meg. Min livsenergi er en beholder for din kropp.


La oss begynne

Skinnet fra solen fyller trærne

La meg si det med en gang: Jeg verdsetter kunnskap. Den utvikler oss, bringer oss videre og bæres i oss som noe storslått, men i historien om hvordan vi mennesker forstår oss selv må noen villskudd og ugressplanter lukes opp, store trær må hugges, for de skygger for det som har fått for liten plass. Blant dette finner vi sjelen. For å nærme meg den måtte jeg vekke meg selv til større selvinnsikt, fjerne noen pussige, bakvendte sannheter. Det kunne ikke skje ved å repetere fra mitt legemanus, men heller ved å tørre å rive ut og brenne opp ark for ark av min kunnskap, for så å se mine egne svakheter og fastlåste tanker. Jeg grublet aldri lenge, ønsket ikke å titte meg tilbake for kritikk, målebånd, tommestokker, tunge uniformer eller sukkersøte reaksjoner. I stedet satte jeg meg på trange og tomme benker med mine funderinger. Jeg orket ikke flere utsettelser, og trakk så raskt som mulig mot et nytt landskap. Jeg forsøkte å motivere meg til å ruske i meg selv, bli kvitt og rive meg løs fra min fasade, min maske og mitt ego, smøre alle mine hengsler og skruer og forsøke å møte min egen virkelighet på en ny måte, for noe fortalte meg at i vår skjulte historie lå det som var virkelig spennende ved oss alle.

Et viktig hjelpemiddel var stillhet og meditasjon. Ved hjelp av stillhet evnet jeg å komme dypere inn i meg selv, ned i en annen tilstedeværelse – en annen bevissthet. Da hadde jeg det bedre, jeg ble tryggere og så klarere, og jeg våget å være mer ærlig. Herfra så jeg tydelig at mitt intellekt dominerte meg. Den logiske delen av meg hadde vokst seg for stor; den var som en granittvegg foran min sjel. Veggen måtte bort, viskes sakte ut – og slik ble det.

Én av grunnene til min nye nysgjerrighet var en helt ny tanke som jeg leste om, en idé som virkelig forbauset meg og som ikke var mulig å overse: Flere av de kreative fagfolkene som hadde utvidet grensene i nesten hundre år, snakket om at det eksisterte en spennende bevissthet utenfor vår kropp. At de fleste tankene, idéene og meningene kommer fra et informasjonsfelt utenfor oss – nesten som om det store verdensrommet er et slags gigantisk kjempeøre. De mente at vår hjerne bare er et filter, en mottager og sender av signaler. Sagt på en annen måte: at den er mer lik et superavansert fjernsynsapparat eller en computer.

Hva skulle dette bety? Først hørtes dette ut som noe helt skrudd. Det gikk rundt i hjernen, og kaoset dundret løs i hodet som om jeg våknet fra en sløvhet. Etter hvert ble det noe jeg kunne svelge etter to glass vin, og til slutt noe jeg ble nødt til å sette tennene i: Det var umulig å komme utenom, rygge tilbake eller løpe fra det, siden det fantes ugjendrivelige bevis for denne nye tanken. Jeg måtte overgi meg og gi slipp på en lurvete, inngrodd virkelighetsoppfatning tuftet på gamle, fastlåste idéer; det var som om gjentagelsene hadde skapt en form for hygge. Jeg måtte åpne for et nytt verdensbilde, og det var ikke lett – i perioder var det omtrent umulig. Gjennom både min oppfostring og utdanning var jeg nærmest blitt bastant fortalt at hjernen gjorde alt. Den tenkte, vurderte, analyserte og dominerte. Den var det store og viktige ved et menneske. Den var sjefen, selve stjernen i mitt fysiske univers, min kropp.

De som overbeviste meg, var en gruppe mennesker jeg aldri hadde hørt om på mine skoler eller universitet. Jeg undret meg over hvorfor disse kloke menneskene ble behandlet så stemoderlig. Var det noe mine lærere aldri hadde forstått? Hadde de vendt dem ryggen på grunn av uvitenhet, eller var det på grunn av makt? For de satt på en skatt – de hadde en uovertruffen klokhet.

Disse menneskene var i stand til å beskrive denne bevisstheten utenom hjernen som noe helt naturlig. Den hadde faktisk blitt snakket om til alle tider, og denne klare tanken levde i mennesker i alle samfunn. Jeg leste om dem med store øyne og brukte mine følelser som radar og min intuisjon som ekkolodd; jeg spurte, jeg hørte, ble berørt, det kriblet, jeg ble forbauset og opphisset, hoiet lystig og diskuterte med meg selv.

Disse kvinnene og mennene som evner å se virkeligheten fra et helt annet ståsted, imponerte meg med sine forfriskende innsikter. Hvert sekund, hver time, hele sitt liv lever de i en klar, ekte, ren superbevissthet i det vi kaller sjelen. Jeg forsto at det var disse menneskene og disse tankene jeg ønsket å rette mitt fokus mot, og deres ord og idéer skal gjennomsyre min tekst.

De befinner seg i det som visdomslæren hevder er den siste, endelige og storslagne tilstanden av fred, ro og overblikk. De har funnet tilbake til sin naturlige tilstand, sin sanne, dypeste natur, der sinnet er i fullkommen ro og nærmest uten forstyrrende tanker. Dette er av mange kalt Nirvana, en sfære alle menneskers lengsel søker til.

De som opplever denne tilstanden, har fått mange navn, men kalles oftest de opplyste, og de er i stand til å se fra en tilstedeværelse bak personligheten, bak sansene og bak de vanlige støyende tankene. De er bak veisperringer og alle forestillinger og idéer i sinnet, og herfra ser de på verden og virkeligheten – dypt, klart og klokt. De dyrker ikke intriger og kaos, og lar seg ikke bringe ut av fatning. De er ikke koblet til noen religion og har funnet en ro som kan provosere, de er umulige å manipulere og lar seg ikke vippe av pinnen av våre hersketeknikker. De lever i stillhet og enkelhet, de er ydmyke, forsiktige og samlende og ønsker å gjøre andre gode: Hånden er utstrakt, og håndflaten er åpen.

Samtidig besitter de en visdom som kan være stikk i strid med min vitenskap, og de representerer noe helt annet enn det min medisin tror på. Kanskje er dette årsaken til at de ignoreres.

Jo mer jeg leste, desto mer forsto jeg, og dess mer av nye tanker sildret inn. Det ble stadig klarere at jeg hadde søkt meg frem til en maktkamp, en rivalisering om selve sannheten. Det var den logiske verden mot den intuitive verden. Det var Vestens overlegne, vitenskapelige grunnmur mot Østens dype og overbevisende intuitive kilder med århundrer av akkumulert visdom. Det var den logiske fornuftens skingrende stemme mot den sannhetssøkende intelligensen: en kamp mellom de intellektuelle og de opplyste, der begge parter gjør krav på sannheten.

Glassrutene singlet, trærne sukket og vinterstormen hylte rundt hjørnet.

Det var noe umodent, tåkete og skakkjørt i menneskets historie, maktspillets triste aggressivitet. Jeg følte at min verden rygget tilbake fra de store dypene i mennesket, og det for å unngå et fryktet nederlag.

Forbauset og utfordret av denne oppdagelsen ble jeg myk i knærne og overrislet med følelser. Det var ikke dette jeg hadde trodd at jeg ville finne. Det var bare å hoppe i det. Jeg var overveldet, og måtte plante bena trygt på jorden, puste inn og lene meg tilbake uten en sikker plan. Her var det mye å ta stilling til, og veien til de delikate, interessante godbitene i vår innerste natur lå åpen foran meg.

